FI Euroopan unionin virallinen lehti C 237/1

KOMISSION LAUSUNTO

neuvoston direktiivin 89/686/ETY 7 artiklan soveltamisesta Yhdistyneen kuningaskunnan viranomaisten toteuttamaan Beijing FIE 800N tyyppisiä miekkailijan suojatakkia ja housuja koskevaan kieltotoimenpiteeseen

(ETA:n kannalta merkityksellinen teksti)

2009/C 237/01

1. Yhdistyneen kuningaskunnan viranomaisten ilmoitus

Henkilönsuojaimia koskevan jäsenvaltioiden lainsäädännön lähentämisestä annetun direktiivin 89/686/ETY 7 artiklan 1 kohdassa säädetään, että jos jäsenvaltio toteaa, että henkilönsuojain, jossa on CE-merkintä ja jota on käytetty suunnitellun tarkoituksen mukaisesti, saattaa vaarantaa henkilöiden, kotieläinten tai omaisuuden turvallisuuden, sen on toteutettava kaikki tarvittavat toimenpiteet poistaakseen sellaisen henkilönsuojaimen markkinoilta ja kieltääkseen sen saattamisen markkinoille tai vapaan liikkuvuuden.

Direktiivin 7 artiklan 2 kohdassa säädetään, että komissio ilmoittaa asianomaisia osapuolia kuultuaan, katsooko se toimenpiteen olevan perusteltu. Jos toimenpide todetaan perustelluksi, komissio ilmoittaa asiasta jäsenvaltioille, jotta ne voisivat ryhtyä asianmukaisiin toimiin kyseisen henkilönsuojaimen suhteen 2 artiklan 1 kohdan mukaan niille kuuluvien velvollisuuksien mukaisesti.

Yhdistyneen kuningaskunnan viranomaiset ilmoittivat 29. tammikuuta 2009 Euroopan komissiolle toimenpiteestä, jolla kielletään Beijing FIE 800N tyyppisten miekkailijan suojatakkien ja housujen saattaminen markkinoille. Suojavaatteitten valmistaja on Wuxi Husheng Sports Goods Plant, Donghu Industrial District, Donghutang, Wuxi, Jiangsu, Kiina, ja maahantuoja Liam Patterson Associates LLP T/a Jiang-UK, 9 Spencer Road, Buxton, Derbyshire, Yhdistynyt kuningaskunta. Komissiolle toimitettujen asiakirjojen mukaan CRITT Sports et Loisirs (0501) on myöntänyt kyseisille miekkailijan suojavaatteille seuraavat EY-tyyppitarkastustodistukset:

— N:o 0501/161/1106/090;

— N:o 0501/162/1106/089.

2. Ilmoitetulle toimenpiteelle esitetyt perustelut

Yhdistyneen kuningaskunnan viranomaiset ilmoittivat päätöksensä perusteeksi sen, että mainitut tuotteet eivät täytä direktiivin 89/686/ETY 3 artiklassa mainittuja olennaisia terveys- ja turvallisuusvaatimuksia, mikä johtuu direktiivin 5 artiklassa tarkoitettujen standardien virheellisestä soveltamisesta.

Yhdistyneen kuningaskunnan viranomaiset huomauttivat erityisesti, etteivät kyseiset miekkailijan suojavaatteet täyttäneet standardissa EN 13567:2002 asetettua läpäisykestävyyttä koskevaa vaatimusta.

3. Komission lausunto

Komissio pyysi kirjeitse 9. maaliskuuta 2009 valmistajaa ja EY-tyyppitarkastustodistukset antanutta ilmoitettua laitosta toimittamaan omat huomautuksensa Yhdistyneen kuningaskunnan viranomaisten toimenpiteestä.

CRITT vahvisti 2. huhtikuuta 2009 päivätyssä vastauksessaan, että se oli antanut edellä mainitut todistukset vuonna 2006. Laitos kertoi, että komission tiedustelun saatuaan se oli pyytänyt valmistajaa palauttamaan vertailunäytteet ja lähettämään uusia näytteitä lisätestejä varten.

Testeissä kävi ilmi, että vuonna 2006 testattu vertailunäyte täytti edelleen standardin EN 13567 ja direktiivin vaatimukset mutta että vuonna 2007 valmistetut näytteet eivät täyttäneet standardissa asetettua läpäisykestävyysvaatimusta. Lausuntonsa tueksi CRITT toimitti asiaa koskevan testausselosteen.

Valmistaja pyysi 6. huhtikuuta 2009 päivätyssä vastauksessaan tapaamista komission yksiköiden kanssa muttei kuitenkaan ryhtynyt asiassa konkreettisiin toimiin.

Käytettävissä olevien asiakirjojen ja osapuolilta saatujen kommenttien perusteella komissio katsoo, että Yhdistyneen kuningaskunnan viranomaiset ovat osoittaneet, että Beijing FIE 800N tyyppiset miekkailijan suojatakit ja housut eivät täytä direktiivissä 89/686/ETY säädettyä soveltuvaa olennaista terveys- ja turvallisuusvaatimusta.

Noudatettuaan vaadittua menettelyä komissio katsoo, että Yhdistyneen kuningaskunnan viranomaisten määräämä kieltotoimenpide on perusteltu.